20.6.2007		Dnro 37/62/07  

Oikeusministeriö
PL 25
00023 Valtioneuvosto

Työryhmämietintö 2007:4 

	Esitys oikeusapua koskevan lainsäädännön muuttamiseksi on tarpeen etenkin palkkioperusteiden ja palkkioiden määräämismenettelyn sekä oikeusavun hakemismenettelyn yksinkertaistamiseksi. Oikeusapua koskeva lainsäädäntö on osin vaikeaselkoista ja sen käytännön soveltaminen on osoittautunut melko työlääksi. Tähän seikkaan on myös oikeuspoliittisen tutkimuslaitoksen tekemässä asiaa koskevassa selvityksessä kiinnitetty erityistä huomiota.

	Palkkiojärjestelmän yksityiskohdista esitettyyn ei ole huomautettavaa. Yleisesti palkkiojärjestelmän muuttaminen kiinteämääräisistä palkkioista ajankäytön perusteella määräytyviksi palkkioiksi mahdollistaa paremmin kulloinkin käsiteltävänä olevan asian yksilöllisten piirteiden huomioon ottamisen. Samalla on kuitenkin huolehdittava siitä, ettei tämä johda kustannusten hallitsemattomaan kasvuun. Tietyllä kritiikillä on syytä suhtautua siihen työryhmän lausumaan, että etenkin rikosasioissa nykyinen kiinteä palkkio ylittäisi useissa tapauksissa määrän, joka maksettaisiin tuntiperusteisesti. Tämän vuoksi ehdotettu pääsääntöinen viiden tunnin katto valmistelulle tavanomaisessa rikosasiassa on perusteltu. 
 	
	Sähköisen asiointijärjestelmän kehittämisen voidaan toteutuessaan olettaa nopeuttavan oikeusapupäätösten käsittelyä jatkossa, jos valtakunnallisen hakemusjärjestelmän luominen helpottaa oikeusapupäätösten keskittämistä vähemmän ruuhkaisiin toimistoihin, kuten esityksessä s. 21 on todettu. Käsittelyajat ovat olleet tähänkin asti valtakunnallisesti tarkastellen kohtuulliset, mutta alueellisia vaihteluja esiintyy jonkin verran. Oikeusapua hakevien henkilöiden yhdenvertaisen kohtelua sähköinen asiointijärjestelmä edistäisi. 

	Puolustajan saaneelle rikosasian vastaajalle ROL:n mukaan kuuluvat etuudet eivät vastaa täysin oikeusapulain 4 §:n mukaisia etuuksia. Työryhmän esityksen mukaan tällaiselle rikosasian vastaajalle tulisi kuulua täysimääräisesti edellä mainitut oikeusapulain mukaiset etuudet. Nykyistä käytäntöä jossa vastaajan on oikeusapulain mahdollistamat edut saadakseen hankittava erikseen oikeusaputoimistolta selvitys siitä, että hän on taloudellisten olosuhteiden perusteella oikeutettu oikeusapuun, ei voitane pitää tarkoituksenmukaisena.  
	
	Työryhmän esityksen mukaan erityisesti vakavimmissa rikosasioissa, joissa asianosaiselle määrätään puolustaja, olisi tarve tiukentaa nykyisiä avustajan kelpoisuusvaatimuksia. Muu lakimies kuin julkinen oikeusavustaja tai asianajaja tulisi määrätä vain erityisistä syistä, mutta tällaisena syynä ei voitaisi enää pitää pelkästään sitä, että asianosainen on tällaista valitsemaansa henkilöä tähän tehtävään esittänyt. 

	Asianosaisen lähtökohtainen oikeus valita itse avustajansa on mietinnössä s. 37 todetuin tavoin ihmisoikeus. Ihmisoikeussopimusten ao. säännöksillä on muun ohessa tarkoitus turvata paitsi asianosaisen myös yleisemminkin suuren yleisön luottamusta oikeudenkäynnin oikeudenmukaisuuteen. 

	Toisaalta vakavia rikoksia koskevissa asioissa asianosaisen oma oikeusturva ja myös jutun muiden asianosaisten oikeus joutuisaan ja asianmukaiseen oikeudenkäyntiin asettaa vaatimuksia avustajan ammattitaidolle. Näiden vaatimusten täyttymistä edistää avustajan valitseminen julkisen valvonnan alaisista julkisista oikeusavustajista tai asianajajista. 

	Näiden intressien väliseen punnintaan tulee siten ottaa kantaa työryhmän esittämässä jatkovalmistelussa.

	Valtionsyyttäjä	Pekka Koponen

	

	

		LAUSUNTO

	+	Albertinkatu 25 A  PL 333	(	Puh 010 362 0800
	00181  HELSINKI	Fax 010 362 0888